Document ID: 32004D0266

Απόφαση της Επιτροπής
της 17ης Μαρτίου 2004
που επιτρέπει την ανεξίτηλη τύπωση καθορισμένων ενδείξεων στις συσκευασίες σπόρων προς σπορά κτηνοτροφικών φυτών
[κοινοποιηθείσα υπό τον αριθμό Ε(2004) 819]
(Κείμενο που παρουσιάζει ενδιαφέρον για τον ΕΟΧ)
(2004/266/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), όπως τροποποιήθηκε τελευταία από την οδηγία 2003/61/EK(2), και ιδίως το άρθρο 10 παράγραφος 1 στοιχείο α) τελευταία περίπτωση,
Εκτιμώντας τα ακόλουθα:
(1) H απόφαση 87/309/ΕΟΚ της Επιτροπής, της 2ας Ιουνίου 1987, που επιτρέπει την τοποθέτηση καθορισμένων ενδείξεων στις συσκευασίες σπόρων προς σπορά ορισμένων ειδών κτηνοτροφικών φυτών(3), έχει επανειλημμένα τροποποιηθεί κατά τρόπο ουσιαστικό(4). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω απόφασης.
(2) Oι σπόροι προς σπορά κτηνοτροφικών φυτών μπορούν να τεθούν σε εμπορία μόνον αν οι συσκευασίες τους φέρουν επίσημη ετικέτα, σύμφωνα με τις διατάξεις της οδηγίας 66/401/ΕΟΚ.
(3) Ωστόσο, πρέπει να επιτρέπεται να τυπώνονται με ανεξίτηλο τρόπο οι καθορισμένες ενδείξεις στις συσκευασίες, σύμφωνα με το υπόδειγμα που προβλέπεται για την ετικέτα.
(4) Η Επιτροπή, με την απόφαση 80/755/ΕΟΚ, της 17ης Ιουλίου 1980, περί χορηγήσεως εξουσιοδοτήσεως για την τοποθέτηση ενδείξεων επί των συσκευασιών των σπόρων προς σπορά των σιτηρών(5), όπως τροποποιήθηκε από την οδηγία 81/109/ΕΟΚ(6), επέτρεψε, όσον αφορά τους σπόρους προς σπορά σιτηρών, την ανεξίτηλη τύπωση των καθορισμένων ενδείξεων επί της συσκευασίας, βάσει του καθορισθέντος για την ετικέτα υποδείγματος, υπό ορισμένους όρους οι οποίοι εξασφαλίζουν ότι η σχετική ευθύνη βαρύνει την υπηρεσία πιστοποίησης. Εφόσον το σύστημα αυτό αποδείχθηκε χρήσιμο, θα έπρεπε να χορηγηθεί παρόμοια άδεια υπό τους ίδιους όρους, για τους σπόρους προς σπορά κτηνοτροφικών φυτών.
(5) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στα κράτη μέλη, υπό τους όρους που καθορίζονται στην παράγραφο 2, να προβλέπουν την τύπωση, υπό επίσημο έλεγχο, των καθορισμένων ενδείξεων στις συσκευασίες σπόρων προς σπορά κτηνοτροφικών φυτών των κατηγοριών "βασικοί σπόροι προς σπορά" και "πιστοποιημένοι σπόροι προς σπορά".
2. Για τη χορήγηση της αδείας που αναφέρεται στην παράγραφο 1, ισχύουν οι ακόλουθες προϋποθέσεις:
α) οι καθορισμένες ενδείξεις τυπώνονται ή σφραγίζονται κατά τρόπο ανεξίτηλο στη συσκευασία·
β) η διάταξη και το χρώμα της τύπωσης ή της σφραγίδας συμφωνούν με το πρότυπο της ετικέτας που χρησιμοποιείται στο σχετικό κράτος μέλος·
γ) μεταξύ των καθορισμένων ενδείξεων, τουλάχιστον εκείνες που αναφέρονται στο παράρτημα IV τμήμα Α μέρος I στοιχείο α) σημεία 3 και 3α της οδηγίας 66/401/ΕΟΚ τυπώνονται ή σφραγίζονται όταν πραγματοποιείται η λήψη των δειγμάτων δυνάμει των διατάξεων του άρθρου 7 παράγραφος 2 της εν λόγω οδηγίας· η τύπωση ή σφράγιση αυτή πραγματοποιείται επίσημα ή υπό επίσημο έλεγχο·
δ) εκτός από τις καθορισμένες ενδείξεις, κάθε συσκευασία φέρει ατομικό αύξοντα αριθμό σειράς που δίνεται επίσημα, ο οποίος έχε τυπωθεί ή σφραγιστεί με ανεξίτηλο τρόπο στη συσκευασία από την επιχείρηση η οποία τυπώνει τις συσκευασίες· η επιχείρηση αυτή πληροφορεί την υπηρεσία πιστοποίησης σχετικά με τον αριθμό των συσκευασιών που έχουν διατεθεί, συμπεριλαμβανομένου του αύξοντος αριθμού τους·
ε) η υπηρεσία πιστοποίησης τηρεί αρχείο όπου αναφέρεται στις ποσότητες των σπόρων προς σπορά οι οποίες έχουν σημανθεί κατ' αυτό τον τρόπο, συμπεριλαμβανομένου του αριθμού και του περιεχομένου των συσκευασιών κάθε παρτίδας, καθώς και των αυξόντων αριθμών που αναφέρονται στο στοιχείο δ)·
στ) το αρχείο των παραγωγών υπόκειται σε έλεγχο της υπηρεσίας πιστοποίησης.
Άρθρο 2
Τα κράτη μέλη ανακοινώνουν στην Επιτροπή τον τρόπο με τον οποίο κάνουν χρήση της αδείας που αναφέρεται στο άρθρο 1.
Η Επιτροπή ενημερώνει σχετικά τα άλλα κράτη μέλη.
Άρθρο 3
Η απόφαση 87/309/EΟK καταργείται.
Οι αναφορές στην καταργούμενη απόφαση θεωρούνται ότι γίνονται στην παρούσα απόφαση και διαβάζονται σύμφωνα με τον πίνακα αντιστοιχίας που εμφαίνεται στο παράρτημα IΙ.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 17 Μαρτίου 2004.

Labels: 3
17
6